Samkvæmt upplýsingum frá lögreglunni í Borgarfirði og Dölum virðist sem hert eftirlit með fíkniefnaakstri í umdæminu hafa borið þann gleðilega árangur að sumt fólk á svæðinu hefur hætt fíkniefnaneyslu , enda er ekki annar kostur í stöðunni ef það ætlar að halda ökuréttindum sínum í lagi . Ef fólk ætlar að aka bifreið getur það ekki verið í neyslu fíkniefna á sama tíma , því efnin eru marga daga að fara úr líkamanum . Theodór Þórðarson yfirlögregluþjónn í Borgarnesi segir að undanfarið hafi lögreglumenn hitt „ gamla “ félaga ef svo má að orði komast sem hafi ítrekað reynst án fíkniefna . “ Þegar fólk segist hætt vegna þess að það nenni ekki að standa í þessu lengur hljótum við að trúa því að vinnuaðferðir okkar séu að skila árangri . Þetta er afar gleðilegt því þarna erum við búnir að fá sönnun og svörun við okkar vinnubrögðum , ” segir Theódór . Lögreglumenn eru sammála um að langflestir foreldrar og aðstandendur fagni aðgerðum lögreglunnar og styði þær en þó hefur borið á gremju í garð lögreglunnar hjá einstaka aðilum . Lögreglumenn telja mikilvægt að foreldrar og forráðamenn barna og ungmenna þekki einkenni fíkniefnaneyslu og láti lögregluna vita í tíma ef grunur er um fíkniefnaneyslu . Afneitun foreldra sé slæm og leiði oftast aðeins til enn frekari neyslu , meiri og erfiðari vandamála . Sá árangur sem virðist vera að nást í þessari baráttu er hvatning til löggæsluaðila , foreldra og annarra um að einu raunhæfu aðgerðirnar séu áframhaldandi virkt eftirlit með ökumönnum .